Tarybos direktyva 96/91/EB
1996 m. gruodžio 17 d.
iš dalies keičianti Direktyvą 72/462/EEB dėl sveikatos ir veterinarinio patikrinimo problemų importuojant galvijus, avis ir ožkas, kiaules bei šviežią mėsą ir mėsos pagrindo produktus iš trečiųjų šalių
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
atsižvelgdama į Ekonomikos ir socialinių reikalų komiteto nuomonę [2],
kadangi Direktyvoje 72/462/EEB [3] nustatyti sveikatos ir veterinarinio patikrinimo reikalavimai, reglamentuojantys mėsos pagrindo gaminių, kuriems taikoma Direktyva 77/99/EEB [4], importą į Bendriją;
kadangi po to, kai gyvūnų žarnos, pūslės ir skrandžiai (valyti, sūdyti, džiovinti ir (arba) rūkyti) Direktyva 92/5/EEB [5] buvo įtraukti į Direktyvos 77/99/EEB taikymo sritį, šie produktai importuojami pagal Direktyvos 77/462/EEB reikalavimus ir visų pirma reikalaujant, kad jie būtų iš skerdyklos, patvirtintos pagal Direktyvą 77/462/EEB;
kadangi Komisija pasiūlė jiems taikyti įvairias priemones ir juos įtraukti į Direktyvos 92/118/EEB [6] II priedą;
kadangi Tarybos nuomone dėl šio pasiūlymo nėra galimybės priimti pozicijos nesant nustatytų importo reikalavimų, suderintų sertifikatų arba veterinariniu požiūriu lygiaverčių priemonių su pagrindiniais Bendrijos partneriais;
kadangi siekiant išvengti prekybos šiais produktais, vykdomos su tam tikromis šalimis nuo 1997 m. sausio 1 d., srautų pertrūkio, pasibaigus šių produktų importui taikomų laikinojo laikotarpio priemonių galiojimui, turėtų būti ir toliau leidžiama importuoti iš įmonių, pateikiančių Bendrijos teisės aktuose numatytas sveikatos ir veterinarinio patikrinimo garantijas, išskyrus iš skerdyklų, patvirtintų pagal Direktyvą 72/462/EEB,
PRIĖMĖ ŠIĄ DIREKTYVĄ:
1 straipsnis
Direktyvos 72/462/EEB 21b straipsnyje įrašoma ši antroji pastraipa:
"Kol Komisija nustatys importo sertifikatus ir sudarys įmonių, iš kurių leidžiama importuoti žarnas ir kitus Direktyvos 77/99/EEB 2 straipsnio b punkto v papunktyje minimus produktus, sąrašus arba sudarys veterinarinio lygiavertiškumo susitarimus, tačiau ne vėliau kaip iki 1997 m. gruodžio 31 d., valstybės narės leidžia šiuos produktus importuoti pagal galiojančias nacionalines taisykles nukrypstant nuo reikalavimų, nustatytų 1 ir 2 dalyse bei 4 dalies a punkto i papunktyje."
.
2 straipsnis
1. Valstybės narės priima įstatymus ir kitus teisės aktus, kurie, įsigalioję iki 1997 m. sausio 1 d., įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Tokios nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų pagrindinių nacionalinių įstatymų nuostatų tekstus.
3 straipsnis
Ši direktyva įsigalioja jos paskelbimo Europos Bendrijų oficialiajame leidinyje dieną.
4 straipsnis
Ši direktyva skirta valstybėms narėms.
Priimta Briuselyje, 1996 m. gruodžio 17 d.